บาทแข็งฉุดทองในปท.800บาท
นักเก็งทองคำในไทยเซ็ง ไม่ได้รับผลดีจากทองคำโลกเพิ่มขึ้น เหตุค่าเงินบาทแข็งค่าขึ้นเกือบ 1 บาท ทำให้ราคาทองคำในประเทศลดลง 800 บาท
17 ม.ค. 2556

นักเก็งทองคำในไทยเซ็ง ไม่ได้รับผลดีจากทองคำโลกเพิ่มขึ้น เหตุค่าเงินบาทแข็งค่าขึ้นเกือบ 1 บาท ทำให้ราคาทองคำในประเทศลดลง 800 บาท 
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า ราคาทองคำในตลาดโลกจะปรับเพิ่มขึ้นจากประมาณ 1,640 เหรียญสหรัฐต่อออนซ์ มาอยู่ที่ระดับ 1,680 เหรียญสหรัฐต่อออนซ์ แต่เป็นจังหวะเดียวกับค่าเงินบาทปรับตัวแข็งค่าประมาณ 1 บาท จากระดับ 31 บาทต่อเหรียญสหรัฐ มาอยู่ที่ประมาณ 30 บาทต่อเหรียญสหรัฐ ทำให้ราคาทองคำในประเทศปรับตัวลดลงถึงบาทละ 800 บาท นักลงทุนทองคำในประเทศไม่ได้รับผลตอบแทนจากราคาทองคำโลกที่ปรับตัวขึ้น
อย่างไรก็ตาม พบว่ามีนักลงทุนบางส่วนมองเป็นจังหวะในการเข้ามาลงทุน เพื่อเก็บทองคำเพิ่ม 
“เงินบาทแข็งค่าทำให้ราคาทองในประเทศลง แม้ว่าผู้ลงทุนทองคำจะไม่ได้ผลดีรับผลตอบแทนเพิ่มจากราคาทองคำโลกที่เพิ่มขึ้น แต่กลับทำให้นักลงทุนซื้อทองคำได้ถูก โดยส่วนตัวไม่ได้เชี่ยวชาญทางด้านค่าเงินเป็นพิเศษ แต่ก็เชื่อว่าค่าเงินบาทน่าจะมีโอกาสแข็งค่าได้อีก ตามกระแสเงินต่างชาติที่ไหลเข้ามาลงทุนในสินทรัพย์ประเภทต่างๆ ในประเทศไทย โดยเฉพาะการลงทุนในตลาดหุ้น” นายจิตติ กล่าว
ดังนั้น แนะนำให้ผู้ลงทุนทองคำที่สนใจจะเข้าไปเก็บทองคำเพิ่มนั้น ให้ติดตามสถานการณ์ค่าเงินบาทให้ดี อย่าเพิ่งผลีผลามเข้าไปเก็บทองคำเพิ่มในระยะนี้ 
นางเกศรา มัญชุศรี กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) หรือ TFEX กล่าวว่า ราคาทองคำในตลาดโลกที่ปรับตัวเพิ่มขึ้น ไม่ได้ทำให้ปริมาณการซื้อขายของสัญญาซื้อขายทองคำล่วงหน้า (โกลด์ฟิวเจอร์ส) ในตลาด TFEX เพิ่มขึ้นอย่างมีนัยสำคัญ เพราะเมื่อแปลงเป็นเงินบาทแล้วราคาทองไม่ได้ปรับเพิ่มขึ้นเท่าใด โดยการซื้อขายโกลด์ฟิวเจอร์สในช่วงปี 2556 นี้ ยังทรงตัว ระดับ 1.41.5 หมื่นสัญญาต่อวัน ใกล้เคียงกับปีที่ผ่านมา 
ทั้งนี้ เมื่อวันที่ 16 ม.ค. พบว่านักลงทุนในประเทศ มียอดซื้อสุทธิในโกลด์ฟิวเจอร์ส 3,376 สัญญา นักลงทุนต่างประเทศ ขายสุทธิ 1,570 สัญญา และผู้ลงทุนสถาบันขายสุทธิ 1,806 สัญญา 
ด้านราคาขายทองแท่งในประเทศ วันที่ 16 ม.ค. มีการเปลี่ยนแปลง 4 ครั้ง รวม 150 บาท โดยปิดตลาดรับซื้อที่ 23,750 บาท และขายออก 23,850 บาท ท่ามกลางเงินบาทที่แข็งค่าทะลุระดับ 30 บาทต่อเหรียญสหรัฐ ทำสถิติแข็งค่าสูงสุดในรอบ 16 เดือนครั้งใหม่
ขณะเดียวกันนักลงทุนต่างชาติยังคงซื้อตราสารหนี้ไทยมากถึง 10,033 ล้านบาท และซื้อหุ้นเพียง 603 ล้านบาท แต่ดัชนีหุ้นลดลง 6.72 จุด ปิดที่ระดับ 1,416.14 จุด มูลค่าการซื้อขายหนาแน่น 6,157.96 ล้านบาท